Κυνηγημένοι από το καθεστώς Ερντογάν είναι τα θύματα της χτεσινής τραγωδίας στον Έβρο: Μια δασκάλα, 37 ετών και τα δύο της παιδιά, ηλικίας δέκα και τριών ετών, είναι τα τρία θύματα του ναυαγίου στον ποταμό και όπως μεταδίδουν τουρκικές ιστοσελίδες, η γυναίκα είχε διωχθεί από το τουρκικό κράτος και είχε απολυθεί.

Η 37χρονη Αϊσέ Αμπντουρεζάκ μαζί με τον επίσης δάσκαλο και διωκόμενο από τον Ερντογάν σύζυγό της, πήραν τους δύο γιους τους και αποφάσισαν να φύγουν από την Τουρκία, όπου το μέλλον τους διαγραφόταν ζοφερό, λόγω των πολιτικών τους πεποιθήσεων. Ο άντρας της μάλιστα είχε φυλακιστεί για έντεκα μήνες, αμέσως μετά την απόπειρα πραξικοπήματος κατά του Ερντογάν το καλοκαίρι του 2016. Ο 39χρονος άντρας ήταν δάσκαλος αγγλικών και η 37χρονη Αϊσέ δίδασκε τουρκικά.

Η βάρκα που επέβαιναν μαζί με τουλάχιστον επτά ακόμα άτομα, τέσσερα από τα οποία αγνοούνται έως αυτή την ώρα, ξεκίνησε από την Αδριανούπολη και κατευθυνόταν στην Ορεστιάδα, όμως πιθανώς λόγω των καιρικών συνθηκών ανετράπη τα ξημερώματα της Τρίτης, ενώ βρισκόταν ακόμα σε τουρκικό έδαφος.



Μαρτυρίες αναφέρουν ότι ακούστηκε μια γυναίκα να εκλιπαρεί για την ζωή των παιδιών της, όμως όπως φαίνεται, ήταν ήδη αργά...

Τουρκικές ιστοσελίδες εξάλλου αναφέρουν ότι επιβάτες στη μοιραία βάρκα ήταν άλλο ένα ανδρόγυνο με το μόλις 2,5 ετών παιδάκι τους - όλοι αγνοούνται...

Το άψυχο κορμάκι του 11χρονου αγοριού της Αϊσέ βρέθηκε στην άμμο, στα παράλια του Έβρου. Λίγο μετά, κοντά του, βρέθηκε και η σορός του τριών ετών αδερφού του. Μερικά μέτρα πιο μακριά βρέθηκε νεκρή και η μητέρα τους.